ΚΑΝΟΝΙΣΜΟΣ (ΕΟΚ) αριθ. 1273/69 ΤΗΣ ΕΠΙΤΡΟΠΗΣ της 2ας Ιουλίου 1969 περί τροποποιήσεως των κανονισμών (ΕΟΚ) αριθ. 662/69 και 685/69 περί των παρεμβάσεων στην αγορά του βουτύρου και της κρέμας γάλακτος

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

τον κανονισμό (ΕΟΚ) αριθ. 804/68 του Συμβουλίου της 27ης Ιουνίου 1968, περί κοινής οργανώσεως αγοράς στον τομέα του γάλακτος και των γαλακτοκομικών προϊόντων(1), και ιδίως το άρθρο 6 παράγραφος 7,

Εκτιμώντας:

ότι η εφαρμογή του κανονισμού (ΕΟΚ) αριθ. 662/69 της Επιτροπής της 9ης Απριλίου 1969 περί της πωλήσεως από τους οργανισμούς παρεμβάσεως του βουτύρου που υπερβαίνει ορισμένη ηλικία(2), όπως τροποποιήθηκε από τον κανονισμό (ΕΟΚ) αριθ. 934/69(3), περιορίζεται στο βούτυρο που εισήλθε στα αποθέματα προ της 31ης Ιουλίου 1969- ότι οι ποσότητες βουτύρου που ανταποκρίνονται στους προδιαγραφέντες όρους αγοράς τείνουν να εξαντληθούν- ότι ενδείκνυται να συνεχισθεί αυτός ο τρόπος πωλήσεως- ότι πρέπει να καθορισθεί ως ημερομηνία εισόδου στο απόθεμα η 31η Αυγούστου 1968-

ότι το άρθρο 3 υπό β) του κανονισμού (ΕΟΚ) αριθ. 662/69 και το άρθρο 18 παράγραφος 1 υπό β) του κανονισμού (ΕΟΚ) αριθ. 685/69 της Επιτροπής της 14ης Απριλίου 1969 περί των λεπτομερειών εφαρμογής των παρεμβάσεων στην αγορά του βουτύρου και της κρέμας γάλακτος(4), όπως τροποποιήθηκε τελευταία από τον κανονισμό (ΕΟΚ) αριθ. 1064/69(5) έχουν καθορίσει, για το βούτυρο που προορίζεται για άμεση κατανάλωση, σε 500 γραμμάρια το μέγιστο βάρος των πακέτων που τίθενται σε εμπορία- ότι η εφαρμογή των προδιαγραφών αυτών έχει προκαλέσει δυσκολίες σε ορισμένα Κράτη μέλη- ότι πρέπει, για τη θεραπεία αυτής της καταστάσεως, να επιτραπεί στα Κράτη μέλη η δυνατότητα καθορισμού κατωτέρου μεγίστου βάρους-

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Γάλακτος και Γαλακτοκομικών Προϊόντων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Η ημερομηνία της 31ης Ιουλίου 1968 που εμφαίνεται στο άρθρο 1 του κανονισμού (ΕΟΚ) αριθ. 662/69 αντικαθίσταται με την ημερομηνία της 31ης Αυγούστου 1968.

Άρθρο 2

Το άρθρο 3 του κανονισμού (ΕΟΚ) αριθ. 662/69 και το άρθρο 18 παράγραφος 1 του κανονισμού (ΕΟΚ) αριθ. 685/69 συμπληρώνεται με το κατωτέρω εδάφιο:

"Εν τούτοις, τα Κράτη μέλη δύνανται να καθορίσουν το ανώτατο βάρος σε 250 γραμμάρια."

Άρθρο 3

Οι διατάξεις του άρθρου 2 δεν εφαρμόζονται για το βούτυρο, το οποίο:

α) είχε γίνει αντικείμενο δημοπρασιών, των οποίων η προκήρυξη είχε δημοσιευθεί στην Επίσημη Εφημερίδα των Ευρωπαϊκών Κοινοτήτων προ της ενάρξεως της ισχύος του παρόντος κανονισμού-

β) είχε πωληθεί προ της ενάρξεως της ισχύος του παρόντος κανονισμού, κατά τις διατάξεις του κανονισμού (ΕΟΚ) αριθ. 662/69.

Άρθρο 4

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.

Έγινε στις Βρυξέλλες, στις 2 Ιουλίου 1969.

Για την Επιτροπή

Ο Πρόεδρος

Jean REY

(1) ΕΕ αριθ. Ν 148 της 28.6.1968, σ. 13.

(2) ΕΕ αριθ. Ν 86 της 10.4.1969, σ. 8.

(3) ΕΕ αριθ. Ν 121 της 22.5.1969, σ. 8.

(4) ΕΕ αριθ. Ν 90 της 15.4.1969, σ. 12.

(5) ΕΕ αριθ. Ν 139 της 11.6.1969, σ. 13.